Én kis falum: Néma fagyálló szúk
Még a házzal együtt „vettünk” két kis politúrozott éjjeliszekrényt. Legalábbis mindketten úgy emlékszünk, hogy a házban voltak, bár nem vagyunk ebben teljesen biztosak. (Az ősállapotról szóló másik blogbeli írásomhoz mellékelt képeken nem látom őket.) Ha nem így volt, akkor elképzelésünk sincs, hogy kitől kaptuk őket. Ezek a szekrénykék voltak már itt is, ott is, mikor hogy rendeztük éppen a szobákat. Az utóbbi időben a hálóban voltak, egy sárga szőnyegen. A múlt hétvégén vettem észre, hogy olyan alattuk a sárga szőnyeg, mintha lefolyt volna az oldalukon az eső. Olyan kis sárga kupackák voltak alattuk. Amikor megnéztem közelebbről, akkor láttam, hogy az nagyon finom fűrészpor és egyből meg is fagyott bennem a vér. Kipakoltuk a szekrényeket, kihúztuk őket a helyükről és bizony a fa részei telis tele voltak lyukakkal. Méghozzá láthatóan aktív lyukakkal (már ha a szekrény alatti fűrészpor ezt nem tette volna egyértelművé). Hirtelen, első gondolatunk az volt, hogy ki velük a házból, és még jó messzire! Egészen a tűzrakóig, hogy a legközelebbi tűz martalékává váljanak.
Ott kint végül aztán már le is mertem fényképezni a tett színhelyét.
És akkor vettem csak észre, hogy van a szekrény tetején is lyuk, tehát már régebben is láthattuk volna.
De miért nem hallottuk? Nem hallottam még szút percegni, de ha egyszer a hálóban volt mindkét szekrény, nem kellett volna hallanunk őket? A másik, amit nem tudok (nem értek): mennyire „fagyálló” a szú? Valószínű, hogy már ott voltak a házban, amikor megvettük, aminek ki voltak törve az ablakai, tehát sok-sok évig a kisfalusi kemény fagyok érték a bútorokat is.
Persze nagyon megijedtünk, a mindenféle fa dolgokra gondolva. Az mindenesetre megnyugtatónak tűnik, hogy a mellettük levő, szintén fa szekrényen (amit kaptunk) egy darab lyukat sem láttuk, pedig megvizsgáltuk alaposan.
Bejegyezte: Messzenéző Minyon időpont: 22:02
Zsuzsa 2014. február 5. 10:07
Ha a szekrényke (a "balesetet" leszámítva) még jó állapotban van, ne dobjátok ki; lehet kapni szú irtó "gázt" -a tárgyat be kell tenni (lehetőleg) egy nejlon zsákba (a "gázzal" együtt) és kipusztítja a "ragadozókat" a fából! Nem emlékszem, mi a neve az irtó-szernek!
Messzenéző Minyon 2014. február 7. 22:44
Igazáből egyébként nincsenek rossz állapotban, de azt nem mondanám, hogy a szívünkhöz nőttek volna. Holnap megyünk a falunk felé, majd megnézem, mennyit ártott nekik a kintlét (valószínűleg sokat, mert volt azóta eső), és majd eldöntjük, van-e értelme leszedni róluk a politúrt és valami szebbet varázsolni belőlük.
Névtelen 2014. február 5. 13:17
Fel tudok ajánlani 2 db éjeliszekrényt a hozzávaló tükrös fésülködő asztallal. Piszkének pont ilyen van: http://birtokoseset.blogspot.hu/2013/03/a-ho-alol-jelentjuk.html
Eredeti "fellelt" állapotában, csak érte kell jönni. Laci
(Azt hiszem, hogy "szúmentes".)
Messzenéző Minyon 2014. február 7. 22:45
Laci, ez nagyon jó ajánlatnak tűnik! Legalábbis Piszke szekrénykéje nagyon szép. Megfontoljuk, légy szíves, még ne dobd ki őket!
Piszke a Birtokról 2014. február 5. 19:26
Pont akartam írni, hogy a mieink eleve lukasak voltak, de az évek során semmi percegést vagy mozgolódást nem hallottunk. A mosdó alatti festve és lakkozva lett, a testvére kromofágolt állapotban vár a sorára, a két nagyszekrényhez még nem nyúltunk. Mondjuk amilyen állapotban volt az eredeti deszkapadló a most már fürdôben, fel se merült, hogy a szekrényektôl kéne tartani...
Messzenéző Minyon 2014. február 7. 22:49
Ha csak lukas, az nem baj, az a gond, ha a lukak aktívak, mint ezek itt. Vagyis ha dől belőlük a fűrészpor.
Lily 2014. február 13. 9:34
Jajj remélem a ház többi részével nem lesz semmi gond!